R5dwMg/zh-wiki-yue-long huggingface dataset:
好多巢都係海邊山窿，好多石，有唔少係個口喺水上幾百呎高，下面浪濤洶湧。而山窿裏便黑蚊蚊，最點住火把或者燈先睇到，又要擔梯揸籐，左爬右爬，先上到去個巢。只要稍稍唔小心跣跣，都會粉身碎骨。所以好多時只會搵啲後生仔做。
黑陶文化，又叫龍山文化，係喺中國發現新石器時代一段文化，年代大約公元前3000年到公元前2000年。時間來睇係遲過彩陶文化少少。呢個文化有好多石器，骨器，蚌器，而最特別係有好多黑陶，即係黑蚊蚊嘅陶器，所以就叫黑陶文化。
石灰，又叫白灰，係含鈣嘅其中一類礦石、又或係用呢類礦石整出來嘅礦物，主要成係碳酸鈣、氧化鈣同氫氧化鈣。礦石主要石灰岩。係其實石灰來源唔單止係來自礦石，亦都可以係蠔殼、貝殼、珊瑚呢類有好多碳酸鈣嘅生物。
自然界通常係碳酸鈣，係用來做其他兩種石灰嘅材料。大自然嘅甲殼、石灰岩、石灰石等就係天然嘅石灰。要整其他石灰，傳統做法係就將材料整碎佢，同啲炭撈埋，放入個窰度，再放一浸乾草。個窰頂係通氣嘅，而窟底係有留窿畀空氣入。
跟住就放火等佢燒，呢個時間就同個窟打氣，等佢燒旺啲，將所有石灰材料燒到好熱，大概攝氏825度到。燒夠六個鐘，石灰材料啲二氧化碳走晒出來，就變成鹼性都極之強嘅生石灰喇。生石灰可以強到揦爛嘢。呢個過程就係叫做熱分解。
石灰可以測試有冇二氧化碳嘅存在。如果石灰遇到二氧化碳，會形成乳白色固態物質，即係碳酸鈣，水亦會喺呢個時候形成。如果再繼續將二氧化碳加入去碳酸鈣同埋水嘅話，碳酸鈣同埋二氧化碳就會溶喺水裏面，而碳酸氫鈣就係呢個化學反應嘅產物。
釘係一種似好粗針嘅物體，通常都係金屬做，佢一頭係尖嘅，畀佢可以插入啲嘢度。釘將兩樣嘢連埋，用佢來釘實兩件嘢。釘同物件有摩擦力，搲實唔會打直𨃩出來。同埋，本身夠韌打橫可以受力。有時釘穿晒啲嘢，就可將條釘尖揼彎，唔畀佢咁易撬出來。
舊日碼頭寫做馬頭，只係眾名之一，異字異名繁多，各鄉各例，難以盡錄。單字如步、埗、埔、浦、 埠、渡、津、港，按形亦有橋、棧、堤，亦附有「頭」字，如馬頭、碼頭、步頭、埗頭、埠頭、渡頭，有附「口」字，如渡口、港口。
廣東地方，起石堤，伸入水中，是為埗。香港地名有埗，就屬依種，如九龍深水埗，大澳石仔埗。所以唐人多用埗，埗頭，到埗，抵埗，就係咁解。查實埗，本字埠。埠有唔坊間俗寫，造字借字都有，如埗、步、埔、浦都係，有船寄椗灣泊嘅城，都泛稱埠，如舊金山大埠，有時甚至與城同義，如華埠。
最早嘅飛機升降地點係草地，一般係圓形草坪，飛機可以順住有利嘅風向以任何角度升降，周圍會有一個風向儀同埋機庫。之後開始用土質場地，避免草坪增加嘅阻力，但係土質場地唔適合潮濕氣候，唔係嘅話草地會泥濘不堪。
另一個被稱為係世界上歷史最悠久嘅機場係美國亞利桑拿州嘅比斯比道格拉斯國際機場，呢個機場停放住美國史上第一架飛機。1908年，道格拉斯航空俱樂部成立，滑翔機亦都隨之成立。嗰時嘅滑翔機係由兩匹馬拉逳，飛過道格拉斯青年會大樓後方。
1909年，飛機開始裝有電動機同埋螺旋槳，亞利桑那州就成為首架動力飛行嘅飛機嘅地區。呢個機場係美國第一座國際機場嘅地位經由美國總統富蘭克林·德拉諾·羅斯福喺1943年嘅一封信證實，羅斯福喺信入面宣佈佢係「美國嘅第一座國際機場」。
1922年，第一個畀民航業使用嘅永久機場同埋客運大樓出現喺德國柯尼斯堡，呢個時代嘅機場開始用水泥鋪停機坪，允許夜間飛行同埋比較重嘅飛機降落。1920年代後期，出現第一個用照明設施嘅機場，1930年代進場下滑照明設備開始使用，因此飛機升降嘅方向同埋角度開始有固定嘅規定。
二次大戰之後，機場嘅設計越嚟越複雜，客運大樓聚集埋一齊，而跑道聚集喺另一處，咁嘅安排可以方便機場設施擴展，但亦都意味住乘客上機前要行遠啲。之後，機場所鋪設嘅混凝土開始有導水溝槽，同飛機降落嘅角度垂直，有助排水，避免影響到飛機升降。
1960年代之後，機場嘅建設隨住噴氣式飛機嘅增加蓬勃發展，跑道延伸至3,000公尺長，利用滑模機興建連續性嘅強化混凝土跑道。1960年代初，現代化嘅機場客運大樓開始使用登機橋系統，乘客唔需要行出室外登機。
泰姬陵始建於 1632 年，喺 1643 年經已完工，不過打後仲用咗 10 年嘅時間做修葺同美化嘅工作，到 1653 年先至完全搞掂，成個過程估計使咗成 3,200 萬盧比，相當於 2020 年嘅大約 700 億盧比，成個建築過程涉及 20,000 個工匠，並且由當時蒙兀兒汗國嘅宮廷建築師烏斯達·拉荷里帶領。
因為呢啲緣故，泰姬陵喺廿世紀開始就成為咗印度一個重要嘅文化象徵，並且喺 1983 年俾人列入聯合國世界文化遺產。據估計，泰姬陵喺 2010 年代期間每年都吸引成 700 萬至 800 萬位遊客前往觀光。
順化皇城，又叫大內，喺越南承天順化省順化市，順化古城嘅中央，係越南阮朝嘅故宮，亦係越南現存規模最大嘅古建築羣。1993年同順化京城一齊以「順化故都遺跡建築群」嘅名義列入聯合國教科文組織嘅世界文化遺產名錄。
順化本來係屬於占城，後尾畀越南攞咗。鄭阮紛爭時期，順化成為廣南阮主嘅統治中心。1635年到1687年，廣南阮氏領主阮福瀾、阮福瀕喺度建立金龍城作為京城。之後經過阮福溙、阮福濶兩代人嘅擴建，改名富春。阮福濶喺度起咗金華殿、光華殿、瑤池閣、朝陽閣、光文殿、就樂殿、正冠堂、中和堂、怡然堂、暢春堂、瑞雲亭、同樂軒、內院庵、絳香亭等等嘅宮殿亭閣，並喺香江上游起咗建陽春府，裡面有長樂殿、閱武軒等等嘅建築。
順化皇城位於順化京城南面，係正方形佈局，採取中軸對稱嘅平面佈置，起咗城牆，四面圍有護城河。南邊嘅正門係午門，午門入面係正殿太和殿。太和殿嘅左邊係太廟、肇廟，右邊係世廟、興廟，北邊係大宮門，門入面係阮朝嘅帝后妃嬪同太子等人居住嘅紫禁城。
午門係順化皇城南邊嘅正門。佢嘅前身係南關台，係凸出皇城城牆嘅長方形墩台建築，係嘉隆年間起嘅，台上有乾元殿。台下面嘅左右城牆都有開門，東邊係左端門，裡面有文公署，西邊係右端門，裡面有武公署。明命四年，文、武公署改名做左、右朝堂。
大旗台位於午門出面，喺嘉隆八年起，紹治六年改建，正面同御屏山遙相對應。旗台分做三層，下層高一丈四尺，中層高一丈四尺五寸，上層高一丈五尺。有儀式活動嗰陣，旗台就升掛旗幟，平時就做瞭望台。旗桿最初係木造，分成兩段，高29.
太和殿最初係喺現地址嘅北邊，即係而家嘅大宮門嗰度。明命十三年八月，明命帝下令將太極殿移到南邊嘅空地「將軍廠」重建，喺午門嘅所在位置起大宮門，作為皇城嘅正門。成泰三年、十一年曾經維修過太和殿，1923年為咗慶祝啟定帝嘅四十大壽而再次擴建。
太和殿係前後兩殿相連而成，面闊九間，進深七間，面積大約有1200平方米，屋頂重簷，鋪黃色琉璃瓦，並嵌有彩色瓷雕同御製詩歌瓷片。太和殿殿基高兩米，中闢七門，喺殿內嘅裡頭設有皇帝寶座同寶遮。殿裡面有80條木質立柱，都係髹朱漆，裝飾有金漆雲龍浮雕，地面係鋪花石同黑色大理石。
太和殿前面有清化石砌成嘅石台丹陛，叫做大朝儀或者大朝院，分為第一拜庭和第二拜庭兩級，喺丹陛嘅下面，陳設有銅製鍍金嘅獅子。太和殿嘅南面係太液湖，湖上面有中道橋，橋上起有兩座銅製嘅櫺星門，兩道門嘅南面題額分別係「正直蕩平」、「高明悠久」，北面題額分別係「居仁由義」、「中和位育」。
太和殿係越南阮朝皇帝權力嘅象徵，亦係舉行皇帝登基、皇帝壽誕、迎接重要使臣，同埋每月舉辦兩次嘅大朝儀等等重要朝儀嘅地方。舉行大朝儀嗰陣，太和殿入面就擺皇帝寶座，祗有四柱官同皇親國戚先至可以入殿謁見。其他官員都要喺大朝院，由正一品排隊到從九品，文官企喺左邊，武將企喺右邊。
法越戰爭之中，法軍同越盟嘅軍隊曾經喺1947年2月喺順化皇城入面打仗。雖然太和殿喺呢場仗度完好無損，但就喺1968年嘅順化戰役裡頭受破壞，1970年重建，跟住喺1981年、1985年同1992年都多次進行維修。
太廟，又叫做太祖廟，位於太和殿東邊，皇城嘅東南角。原本係廣南阮主祭祀祖先嘅宗廟，西山阮朝嗰陣被毀。嘉隆元年，阮福映攞返富春，喺原太廟嘅位置設立臨時拜殿，嘉隆六年再命黎文豐主持修復太廟。嘉隆十八年太廟起成，主持者張進寶、阮文雲、阮科明等人同從役軍士獲賞5000緡。
太廟東邊係隆德殿同埋昭敬殿，西邊係穆思殿，每年喺皇帝忌日嗰時舉行祭祀典禮。而穆思殿北側嘅小殿就祭祀土地神。太廟正殿嘅前庭係穆清閣，樓下係門道，明命十一年改名綏成閣，成泰年間拆除。綏成閣左右係矮牆，東面係延禧門，佢上面係鍾樓，西面為光禧門，佢上面係鼓樓。
肇廟，又叫做肇祖廟，位於太廟牆外北邊，內務府嘅南面，係嘉隆三年起。原名「皇考廟」，祭祀廣南國太祖嘉裕皇帝阮潢嘅老竇阮淦神主。正殿係越南特有嘅前後兩楹建築，周圍有迴廊，東邊係神庫，西邊係神廚，東、西、北方起有小塔。
興廟，又叫做興祖廟，位於世廟牆外北面，奉先殿嘅南邊。喺明命二年起，正殿係越南特有嘅前後兩楹建築，四周圍有迴廊。殿內供奉阮朝開國世祖高皇帝嘅老竇，廣南武主嘅仔阮福㫻同皇后。興廟殿前面同左右係三面圍牆，東面係章慶門，西面係毓慶門，南牆兩個門同世廟北牆嘅兩個門相重，分別係應祥門同致祥門。
奉先殿位於肇廟北面，皇城嘅西邊，同彰德門、西關台好近。喺嘉隆十三年三月起，初頭叫做皇仁殿。最初係攞來停放嘉隆帝皇后嘅梓宮，嘉隆十八年又停放嘉隆帝嘅梓宮，後廊安置先帝側妾居住，明命元年遷往新營建嘅慈壽宮。
紫禁城，又叫做宮城，位於皇城中央嘅偏后區域，嘉隆元年十一月規劃，明命三年將太和殿南遷，常朝同內寢區域起圍牆，改名做紫禁城，主要建築都係黃色外牆。城牆高九尺三寸，厚一尺五寸，周長三百零六丈，東西寬八十一丈，南北深七十二丈六尺。
紫禁城總共有七道門。南面正門係大宮門，東面係興慶門、東安門，西面係嘉祥門、西安門，北面係祥鸞門、儀鳳門。紫禁城採取中軸對稱佈局，大宮門、勤政殿、乾成殿、坤泰殿、建中樓形成一條中央軸線，兩邊對稱佈置嘅係左廡、右廡，文明殿、武顯殿，光明殿、貞明殿，養心院、順徽院，外圍就佈置閱是堂、太平樓、紹芳園、六院，同埋內務府、侍衛值房、尚膳所、御醫院等等嘅內廷服務機構。
就越南文化史睇，佢係東南亞最古老嘅文化之一，一般認爲青銅時代嘅東山文化係佢嘅文化前身。之後畀中國總共一千年左右嘅統治，越南無論政治、思想、文藝，都深受中國文化嘅影響，佢至今分享中華文化遺產，所以係漢字文化圈一員。
法屬時期，越南文化受歐洲影響，比如傳入天主教、推廣拉丁字越南文。而越南文原先係用源自中國嘅漢字，再加上自己創製嘅喃字撈埋來寫，其中源自中文嘅詞用漢字，而固有詞有啲用喃字寫，有啲用漢字記音、或者訓讀。呢套文字叫做漢喃，係同中文一樣嘅意音文字，同粵文類似，一字一音噉寫低啲話。
社會主義時期，越南文化深受政府控制嘅傳媒、社會主義宣傳影響。冷戰時，越南係共產主義陣營，同西方國家文化交流少，外國文化嘅流入比較多係蘇聯、共產中國、古巴呢啲陣營內國家。1990年代後，越南開始向其他亞歐美嘅國家開放，同外國文化交流比較多樣。
石排灣天后廟喺清咸豐元年起嘅，嗰時香港島已經係英國嘅殖民地。而起廟嘅地方當時係喺海邊，對出嘅海灣就係石排灣，之後香港仔進行填海，使到間廟移入咗陸地。而間廟曾喺同治十二年同光緒二十四年重修過。華人廟宇委員會喺1999年將天后廟拆卸，以原廟未損壞嘅廟脊同石柱重新起過。
西羅馬帝國係由羅馬帝國分裂出嚟嘅一個部份，源自286年被羅馬皇帝戴克里先將帝國分做東西兩邊由唔同人管治），雖然之後曾經統一返，但自從狄奧多西一世395年過身後將帝國分開畀兩個仔繼承，之後就再無統一過，最後西羅馬帝國喺476年亡國，標誌住歐洲由古典時代去到中古時代。
大樓曾經先後用嚟做過香港最高法院、立法局同立法會大樓，喺香港日治時期曾經俾日本軍徵用嚟做憲兵總部。隨住香港立法會喺2011年10月搬咗去添馬艦嘅立法會綜合大樓，大樓移交畀司法機構改做香港終審法院，已經喺2015年9月7號投入服務。
從翡冷翠開始，陀斯卡拿大區係意大利文藝復興嘅發源地同中心地，藝術遺產包括建築學、繪畫同埋雕塑。另外佢仲擁有比薩、士耶拿等衆多古都。陀斯卡拿大區同時出名博物館多，而最出名嘅博物館係位於翡冷翠嘅烏菲茲美術館，而好多細城市都有博物館。
「陀斯卡拿」爾個名最早喺公元十世紀出現，最早嘅辭源係拉丁文裡面對埃特魯里亞人嘅稱謂「圖斯其亞」。埃特魯里亞人喺公元前八世紀已經喺亞平寧半島建立徂文明，領域包括今日嘅陀斯卡拿同拉丁大區北部。公元前七世紀早期，希臘人喺亞平寧半島登徂陸，開始控制亞得里亞海嘅商貿活動。
公元前六世紀末期，埃特魯里亞南邊嘅羅馬日益強大，而埃特魯里亞喺海上又唔夠希臘人打。公元前三世紀，羅馬開始向北部擴張，埃特魯里亞嘅城市一座一座恁被羅馬人攻陷，最後一座埃特魯里亞城市韋茲拿喺公元前265年陷落。
雖然戰亂頻繁，後來又有導致近一半人口死於非命嘅黑死病，但係中世紀嘅陀斯卡拿都唔完全係七國咁亂嘅。相反，喺絲綢工業同商業嘅推動之下，陀斯卡拿嘅經濟相當繁榮。其中出名嘅例子就有來自比薩嘅商人兼數學家斐波拿慈，佢將阿拉伯數字同阿拉伯人保存嘅古代數學重新帶入陀斯卡拿，大大恁推動徂幾何學嘅發展。
1434年，老哥思莫·德·美第奇成為翡冷翠共和國嘅實際首腦，從此開始徂美第奇家族對翡冷翠長達三個世紀嘅統治。同一時期，文藝復興運動首先喺陀斯卡拿開始徂，並且持續徂超過一個世紀。喺文藝復興期間，陀斯卡拿嘅經濟同藝術都進入徂黃金時代，其中翡冷翠更加係成為徂成個大區嘅經濟同文化中心。
另一方面，美第奇家族由老哥思莫時期就開始建立當時翡冷翠最大嘅美第奇家族圖書館，後來洛倫佐唔單止派人去東方大量搜尋古代書籍，重大量請人喺翡冷翠製作手抄本，大大恁推動徂知識嘅傳播。今日，美第奇家族圖書館收藏徂超過11000本手抄書同4500本早期嘅印刷書籍。
美第奇家族之所以有咁多錢，係因為老哥思莫個老頭佐雲尼·德·美第奇建立徂美第奇銀行，積累徂大量嘅財富。可惜嘅係，洛倫佐統治嘅後期，美第奇銀行嘅好多海外分支都出現徂大量壞賬。洛倫佐喺1492年過徂身之後，文藝復興嘅中心好快就由翡冷翠轉移徂去羅馬。
1494年，法國國王沙夏勒八世任命于格一世·德昂布華斯做陀斯卡拿總督，然後派兵入侵翡冷翠。喺法國大軍壓境嘅情況下，翡冷翠首腦彼耶羅二世·德·美第奇被迫出逃。道明會修士薩佛納羅拉成為徂翡冷翠嘅實際首腦。
薩佛納羅拉熱衷於建立一個類似伊斯蘭國嘅教權至上嘅國家，因此佢唔單止逐家逐戶搜集「世俗享樂物品」並全部燒毀，重嚴格限制商業發展。大量靠商業攈食嘅翡冷翠人好快就頂唔順薩佛納羅拉。1498年，喺一場民變之後，薩佛納羅拉終於投降，美第奇家族重新掌權。
1570年，哥思莫一世·德·美第奇自封陀斯卡拿大公，將翡冷翠共和國改為陀斯卡拿大公國。陀斯卡拿再次進入繁榮時期。1737年，美第奇家族嘅最後一任陀斯卡拿大公振·加斯通尼·德·美第奇喺無後裔嘅情況下過徂身，標誌著美第奇家族嘅統治終於劃上句號。
之後哈布斯堡家族統治陀斯卡拿直到1800年拿破崙入侵意大利，推翻陀斯卡拿大公國，建立徂一個短命嘅「埃特魯里亞王國」，指定徂家族近親路多域哥一世。1807年，拿破崙嘅法蘭西帝國正式吞併徂陀斯卡拿將陀斯卡拿分成徂厄挪、地中海同翁布里亞三個省，重指定由佢個妹埃莉莎·波拿巴接任陀斯卡拿大公。
拿破崙被反法同盟推翻徂之後，哈布斯堡家族恢復徂對陀斯卡拿嘅統治，但係六年之後嘅1860年，哈布斯堡家族嘅統治就被人推翻徂。三月，陀斯卡拿、帕爾馬、摩德納同羅曼尼亞通過公投決定加入由薩伏亞王朝統治嘅薩丁尼亞王國，成為一個大區。
君士坦丁堡原名拜占庭，羅馬帝國皇帝君士坦丁大帝響公元330年5月11號定都喺度，就出現咗「君士坦丁堡」呢個名。君士坦丁就將呢度叫做新羅馬，但係呢個名好少人用。響公元12世紀，君士坦丁堡係成個歐洲規模最大而且最為繁華嘅城市。
同「教宗永無謬誤」嘅天主教唔同嘅係，東正教嘅最高領袖「普世大牧首」祇係一個精神領袖，無權強逼東正教徒聽晒佢話。東正教嘅聖統教會唔受普世大牧首管治，而係同其他聖統教會互不統屬，但係喺聖禮上面就完全共融。
聖蘇菲亞大教堂，係土耳其伊斯坦堡一座拜占庭式教堂，335年由君士坦丁大帝首先起，532年查士丁尼一世再起，1453年畀奧斯曼帝國佔咗，改建做伊斯蘭教清真寺，而1934年就變做博物館，2020年變返做清真寺。
都柏林法院合署係愛爾蘭首都都柏林嘅一座地標，位於麗妃河畔嘅旅館碼頭區。「四個法院」指嘅係愛爾蘭最高法院、愛爾蘭高等法院、都柏林巡迴法院同埋中央刑事法院。雖然中央刑事法院已經喺2010年搬咗去都柏林刑事法庭合署，但係愛爾蘭人依然叫法院合署做「四個法院」。
大英帝國係英國15世紀開始向世界擴張，到1919年達致頂峯，號稱日不落帝國，即係國土無時無刻，總係有啲地方太陽照住，永不解體。尤其係第二次世界大戰之後，領地逐步獨立。到1997年，香港主權移交中華人民共和國，象徵帝國崩解。
一八四一年，香港就係英國殖民地，然而遲遲未有國敎聖公會敎堂。其他天主敎堂、誓反敎各敎會堂、長老會敎堂、唐人廟宇、回敎寺都有齊，但係就係無聖公會敎堂。聖約翰座堂未起之前，敎眾都要喺蓆棚中做禮拜，咁引起敎眾不滿。
之後，香港政府批地畀英國聖公會。一八四七年，聖約翰座堂奠基。一八四九年起好同祝聖。座堂係香港最舊嘅西式教會建築物。地權上，係香港唯一不動產，由自己保有，卽英Freehold地。座堂主樓有三。座堂本身，一八四七年起成，係維多利亞時期，歌德式建築。
座堂係教區首堂，因該堂裏面置有主教座位。香港日治時期，拎來做日本人會所。而家教堂已評為香港法定古蹟，受法列保護。遊客亦到嚟觀光。為咗避免冷氣水氣，引致白蟻侵蝕，破壞古物古蹟，座堂無冷氣。座堂除咗有主教專用位，重有法政牧師同座堂牧師專用位，亦有英國殖民年代留落，鑄上英國王室徽號嘅會眾位，係留畀香港總督同英國王室用。
一啲聖日，座堂有唱頌大聖餐禮，香港聖公會香港島教區、香港聖公會澳門傳道地區嘅按立聖職聖禮同班節，亦喺座堂搞。現任聖約翰座堂署理座堂主任牧師，卽英文Dean，係白嘉榮法政牧師，英文the Revd Canon David Pickering。
伊斯蘭建築風格起源自 7 世紀，當時嚟自麥加嘅先知穆罕默德建立咗伊斯蘭教，而打後受到穆罕默德嘅啟發，阿拉伯人積極噉將伊斯蘭教傳揚開去，令伊斯蘭教橫掃成個中東同埋北非，甚至仲伸延到去伊比利亞半島同中亞嗰度。
伊斯蘭教建築局部建基於喺佢之前嘅基督教建築，又有參考古希臘同古羅馬嘅建築。另一方面，伊斯蘭教其中一樣最大嘅特徵係嚴禁拜偶像，所以好忌諱整雕像或者浮雕，多數時間亦都會禁止信徒用任何形式嘅圖像－無論係畫、雕像定浮雕－描繪上帝或者包括穆罕默德在內嘅眾先知。
呢類建築喺全中東都搵得到，而且因為當時回教徒成功噉征服咗伊比利亞半島成幾個世紀，所以呢類建築喺西班牙同葡萄牙都大把。好似係西班牙哥多華嘅哥多華大教堂噉，佢本嚟係一座清真寺，而基督徒喺 13 世紀收服西班牙之後將佢變返做座教堂，但係佢嘅建築風格依然睇到明顯嘅伊斯蘭影響。
波斯係伊朗舊時喺英文入面嗰個名，但係查實波斯人自古以嚟都係嗌開自己住嗰笪地做「伊朗」嘅。喺遠古時代，波斯喺宗教上係以本土嘅拜火教做主導嘅，回教徒喺 7 世紀嗰陣成功噉征服波斯，令到波斯開始伊斯蘭化。雖然係噉，波斯人不嬲都對自己嘅文化好自豪，會將自己原來嘅文化同當時新嚟嘅伊斯蘭文化融合，再加上伊朗喺地勢上俾群山圍住，令到佢同中東第啲地區相對隔絕，最後形成咗一套獨特嘅波斯式伊斯蘭建築。
喺 13 世紀尾嗰陣，拜占庭帝國沒落，細亞細亞喺政治上分裂咗做一大柞彼此之間獨立嘅土耳其人親王國，當中由奧斯曼一世所率領嗰個集結咗一大班唔同宗教背景嘅人，攻佔咗戰略重點城市伊斯坦堡，仲向歐洲同非洲進攻，建立咗橫越歐亞非三個大陸嘅大帝國－史稱奧斯曼帝國。
奧斯曼帝國同佢打前嘅拜占庭帝國同樣以細亞細亞做權力中心，加上又佔領咗一大橛嘅東歐，所以受東歐基督教影響得好犀利，令到奧斯曼建築有一套同第啲伊斯蘭建築好唔一樣嘅特色，而且奧斯曼建築唔同時期之間有相當大嘅變化。
伊朗建築係指伊朗嘅建築風格。喺遠古時代，波斯喺宗教上係以本土嘅拜火教做主導嘅，回教徒喺 7 世紀嗰陣成功噉征服波斯，令到波斯開始伊斯蘭化。雖然係噉，波斯人不嬲都對自己嘅文化好自豪，會將自己原來嘅文化同當時新嚟嘅伊斯蘭文化融合，再加上伊朗喺地勢上俾群山圍住，令到佢同中東第啲地區相對隔絕，最後形成咗一套獨特嘅波斯式伊斯蘭建築。
瑣羅亞斯德教，喺伊朗叫做馬茲達教，由於呢個教有個儀式係拜火，有啲人見到佢咁，所以就笑佢哋做「拜火教」，慢慢好多人亦叫瑣羅亞斯德教做拜火教，不過教徒強調佢哋係拜神唔係拜火，所以對拜火教呢個稱呼反感。呢個教係一個源自古波斯嘅宗教，大約喺公元前6世紀產生，以二元神論作為基本教義，始創人瑣羅亞斯德。
喺公元三至四世紀，瑣羅亞斯德教透過絲綢之路傳入中國，當時喺中國將瑣羅亞斯德教叫做祆教，唐時同景教、摩尼教合稱「唐代三夷教」。但到咗公元845年，唐武宗頒佈法令，打擊佛教，瑣羅亞斯德教亦受到連累，結果令瑣羅亞斯德教喺中國慢慢式微。
瑣羅亞斯德教相信，創教人瑣羅亞斯德其實來自天國，由於牛精古舒爾曼喺人間受盡折磨，畀人類欺壓同殘暴對待，於是向 阿胡拉‧馬茲達 求救，阿胡拉就問眾天神點解救，其中一個天神巴赫曼就提議畀熟悉教誨嘅瑣羅亞斯德幫手，但係牛精古舒爾曼似乎對瑣羅亞斯德無乜信心，認為瑣羅亞斯德太過柔弱，但瑣羅亞斯德仍然接受咗呢項任務。
關於瑣羅亞斯德嘅史實問題，喺學術上仍然存在爭議，同其他有爭議嘅宗教人物，即係好似耶穌、佛祖咁，到底佢係咪真實存在嘅歷史人物，定係畀人神化咗嘅人？到而家仍然未有定論，就連瑣羅亞斯德出生喺邊個時代，都重仍然有好多唔同嘅講法。
『曰天神，曰火神，曰胡天神，皆唐以前之稱。祆字起於隋末唐初，北魏南初時無有，魏書康國傳雖有祆字，然魏收書西域傳原佚，後人手持取北史西域傳補之。北史西域傳之康國傳，則又全採自隋書，故與其謂祆字始見於魏書，母寧謂祆字始見於隋唐。
由陳垣先生呢段考究見到，「祆」字係喺隋唐時代新造嘅字，而呢個字亦係專為瑣羅亞斯德教而設，唐代有好多外來文化同宗教，除咗瑣羅亞斯德教外，重有佛教、摩尼教、景教等，但只有瑣羅亞斯德教有專為佢而設嘅字，咁睇瑣羅亞斯德教喺唐代其實有某種程度影響力。
拜聖火通常都係喺火廟入面進行，一般敬拜儀式之前，教徒都會先洗面，然後再洗乾淨雙手同雙腳，之後先會開始敬拜儀式。儀式入面，教徒會將雙手放係身前，然後一邊睇住聖火，一邊念伽薩頌歌，深思頌歌嘅意義。成個過程大約有幾分鐘。
瑣羅亞斯德教嘅思想同教義，都係嚟自佢嘅宗教經典－波斯古經《阿維斯塔》，《阿維斯塔》唔單止係瑣羅亞斯德教思想同教義嘅基礎，佢嘅思想同世界觀，例如佢提倡嘅三善，到而家仍然係伊朗人所遵奉嘅道德規範。另外佢講嘅善惡二元論，對當代思想亦曾經有過好重要嘅影響。
雖然瑣羅亞斯德教係起源喺波斯，即係而家伊朗，但自從喺公元7世紀波斯畀阿拉伯遊牧民族征服咗之後，啲人就開始改咗信伊斯蘭教，不過，瑣羅亞斯德教仍然對伊斯蘭教發生咗一啲影響，間接孕育咗伊斯蘭教什葉派。今日嘅伊朗，就只得返1.
不過由於古代波斯人因為打仗或者做生意等原因，而令瑣羅亞斯德教傳到世界各地，所以而家瑣羅亞斯德教教徒可以話係遍佈全世界，主要喺印度、巴基斯坦，除此之外重有喺美國、加拿大、澳洲等國家亦有瑣羅亞斯德教活躍，而喺香港亦有瑣羅亞斯德教嘅教會喺銅鑼灣。
瑣羅亞斯德教之所以越傳越少人，原因係由於傳統上瑣羅亞斯德教只可以傳畀波斯人，而唔會畀其他人入教。但由於各種原因例如打仗或者做生意咁，而令好多波斯人離開咗波斯去到第二個國家，呢啲波斯人去到第二個國家又搵唔返波斯人做配偶，而慢慢令瑣羅亞斯德教開始傳到畀其他唔係波斯人，而當中以印度人嘅數目最多，呢啲信咗瑣羅亞斯德教嘅印度人，又畀人叫做「巴斯人」。
相對於伊朗派，帕爾西派比較開明，佢哋唔介意係宗教聚會入面用英文講道，而且亦比較願意革新，但同樣堅持唔會向外傳教，同唔會主動傳畀非波斯人，但如果有非波斯人要求入教，亦同樣歡迎，但條件係佢之前唔可以有其他宗教信仰背景，因為瑣羅亞斯德教認為，除非係一啲偽信宗教，否則所有宗教都係平等，每個人嘅宗教都係根據天使安排，喺出世前已經預備好，所以去改變一個人嘅信仰，等如違背上帝意志，係一種罪惡。
吳哥窟，係柬埔寨嘅一間古代神廟，原本叫做Vrah Vishnulok，意思係「毗濕奴嘅神殿」。吳哥窟係祿兀入面保存得最好嘅神廟，亦係世界上最大嘅廟宇。1992年，聯合國教科文組織將佢列做世界文化遺產。
華林寺係中國廣東省廣州市嘅其中一間佛教寺院，呢間寺院係廣州嘅五大叢林寺院入面嘅其中一間寺院，喺荔灣區下九路嘅西來正街入面。佢之前嗌過西來庵嘅名。而呢間寺廟從開始起一直到而家已經有1400幾年嘅歷史。由於達摩畀梁武帝請咗去建康，後到咗嵩山少林寺面壁九年，弘揚禪宗，畀尊稱做中國禪宗初祖，西來庵一帶就叫做西來初地。
究竟點解之前係嗌「西來庵」？就係據話達摩服從做師父嘅訓諭之後，西來就化成禪宗妙旨，就喺梁武帝普通年間，喺海度嚟到廣州城出面嘅珠江北邊，跟住又去埋河南省嘅嵩山上面嘅少林寺度傳法，之後達摩就俾世人話成係中國禪宗初祖喇。
而二至六祖係乜水？就係惠可、僧璨、道信、弘忍同埋惠能。而家啲人重好紀念達摩，唔單止上岸嗰度嗌成「西來初地」，重有佢啱啱起開寺院係西來庵之外，而家下九路附近嘅西來正街、西來後街同埋西來西、西來東、西東新等街巷都係噉嚟。
雖然話而家嘅華林寺喺繁華市區，但係佢都幾靜下。而家華林寺重幾大香火下，雖然話而家的返好少有真正攞住佛珠、讀經文嘅善男信女嘅人響度，但係到咗每年初一、十五等民間傳統嘅節日，重有好多人喺寺廟入面燒香、磕頭同埋讀唱啲經文。
舍利塔有7米咁高，用咗星岩白石嚟整，佢表面係六面七層，每層樓都有劃住花紋響度。喺1965年拆咗嚿石塔嗰陣，就發現咗下面嘅石、木、銅、銀嘅四重套盒入面有有22粒佛舍利同埋38粒珍珠、3粒琥珀珠，1嚿沉香木呢啲寶物響度。
喺1米幾高嘅基座度重放住五百羅漢響度。之前嘅佛像喺文革嗰陣冇咗，而家嘅佛像係喺1994年嗰陣，按返清朝光緒年間嘅《五百羅漢圖》同埋有關資料重新整嘅。喺材料方面，佢用咗優質嘅香檀木，之前係由浙江嘅工匠劃出嚟，再喺潮州、汕頭、福建同埋湖北度買咗麻布、泥灰同埋生漆等好多種材料，再經過縫、開窿、揼布、劃灰、打磨、逌漆、黐金等十幾道工序嚟整，而呢個工程喺1997年12月搞掂。
而殿堂嘅東邊同西邊嘅牆度掛住兩幅雕畫，入面係寫咗達摩嚟咗中國之後嘅傳奇古仔，好似有「面壁九年」、「一葦渡江」、重有「只履歸西」等呢啲嘢。而呢嚿雕像有6.88米高、重10吨，佢喺佛山嗰邊用咗兩年時間嚟整嘅，重係世界上最大嘅達摩像。
志蓮淨苑嘅院址係喺香港九龍鑽石山嘅志蓮道五號。嗰棟院寺堂以仿唐原木結構建築為特色，同周圍嘅斧山公園同南蓮園池結合做大型嘅仿唐建築群，係香港嘅特色建築同景點之一。志蓮淨苑亦係香港唯一嘅「女眾十方叢林」，為咗由各地而嚟嘅女性高僧提供修道場所。
響 1934 年由葦庵法師同覺一法師，喺藍昌源等居士嘅幫手之下，成立咗一所佛教女眾十方叢林，做僧侶清修嘅場地。嗰時好多難民因為國共內戰而走難湧入香港，唔少聚居喺黃大仙同鑽石山嗰頭嘅木屋區，社會福利服務嘅需求好大，所以志蓮淨苑就喺 1948 年搞義學為啲窮嘅細路仔提供教育。
喺 1988 年 5 月，香港政府因為要起大老山隧道而拆咗志蓮淨苑同周邊嘅木屋區，政府嘅市區重整計劃同熱心人士嘅支持，造就咗志蓮淨苑嘅重建計劃，首先就重建護理安老院、志蓮中心，跟手就係佛寺、學校、同蓮苑。
志蓮淨苑嘅殿堂係以大唐嘅傳統木構建築做板，採用天然嘅材料，殿堂嘅木構件，都係以榫接嘅方式組合，唔使用釘，比例和諧。殿堂供奉嘅佛菩薩像依據佛經嘅描述，參照盛唐嘅造像風格，厚重端麗，佢哋嘅造型、手印、執持法器都唔同，彰顯諸佛菩薩特有嘅願力同德行。
志蓮淨苑用盛唐敦煌莫高窟嘅第 172 窟北「觀無量壽經變」圖做佛寺嘅設計規劃藍本，以中軸線做主體佈局，呈現對稱、均衡嘅唐朝建築風格。小部份嘅建築手法採用日本嘅「和樣」形式。全棟建築物完全以檜木打造，是現在世界上最大的手造木構建築群。
天王殿嘅設計參考咗敦煌壁畫同埋日本平等院嘅鳳凰堂。面闊五間重檐歇山頂施鎏金鴟尾，上檐三間，用雙抄雙昂四出跳七鋪作承令拱出耍頭，第三跳計心造，泥道拱承枋隱刻慢拱。心間開板門，兩盡間施直欞窗。副階用材就偏細，出檐短於上檐，心間出單材華拱一跳四鋪作，兩補間均出一跳，補間與柱頭泥道拱連為鴛鴦交首拱。
大雄殿用山西五台山佛光寺東大殿做板，縮七間做五間，並且用推山延長正脊，單檐廡殿頂上施金鴟尾。斗拱鋪作與佛光寺幾乎全同，不同在補間加添了斗子蜀柱於闌額上承第一層枋，枋間不用散斗。柱頭鋪作為雙抄雙下昂七鋪作令拱替木出耍頭，第二跳計心承泥道拱慢拱，扶壁用泥道拱慢拱合兩組。
同志蓮淨苑對應嘅南蓮園池係一座古式園林，面積達三點五萬平方米，山、水、林木同建築小品嘅建設同佈局，都係依照大唐嘅風格，南蓮園池以每年一蚊嘅象徵式收費委託志蓮淨苑管理、營運同保育。除咗咁，志蓮淨苑亦都負責公園嘅設計、監督建造同埋日常維修工作。
錫克教係喺十六世紀印度西北部旁遮普地區，一個叫納那克祖師嘅人始創嘅一個宗教。最初錫克教係為咗調和印度教同伊斯蘭教嘅衝突而產生出嚟，試圖以和平、溫和嘅方式建立一個超越教派嘅統一宗教。但後來由於錫克教出咗個叫「卡爾沙」嘅軍事教團，令錫克教變成一個崇武嘅宗教。
錫克教係一個一神論宗教，祖師納那克認為，神係宇宙唯一創造者、全能全知、公正仁慈，而且係唯一、永恆，至於其他唔同宗教所敬拜嘅神，只係同一個神有唔同嘅稱呼咁解。錫克教反對偶像崇拜同儀式，所以錫克廟入面唔會有任何神像，只有一本《阿底格蘭特》。
「錫克」係梵文 Sikha 同旁遮普文 Siikh 音譯，意思係門徒，即係話信錫克教嘅人都係祖師嘅門徒。另一個解譯話「錫克」係旁遮普文 Sikhna，即係解學習，即係話錫克教教徒都係一生學習同追隨咁解。
納那克死咗之後，選咗安格德做指定承繼人，成為第二代祖師。1552年安格德又搵咗阿瑪爾做指定承繼人，成為第三代祖師，喺佢領導之下發展出錫克教集體就餐制度。1574年阿瑪爾死之前又將祖師傳咗畀拜傑特，佢做咗祖師之後，改名做拉姆，成為第四代祖師，佢做咗七年祖師，其間帶領信徒搵咗好多個甘露池，同時開咗好多傳教路線。
拉姆將祖師傳咗畀佢細仔阿爾瓊，成為第五代祖師，佢係第一個畀皇帝處死嘅祖師，佢死咗之後由佢個仔哈爾戈賓德接任成為第六代祖師，由於阿爾瓊嘅死令佢覺得錫克教唔可以再任人宰割，於是開始咗錫克教尚武時期，曾經殺死一隻老虎救返賈汗德皇帝一命，點知後尾畀賈汗德皇帝送咗去古城囚禁，放返之後周圍傳教，放咗好多時間去組織同訓練軍隊，最後佢喺深山過隱居生活。
之後哈爾萊將祖師傳咗畀佢個二仔哈爾克里森成為第八代祖師，當時佢只得五歲，佢最後因為天花而死，死嗰陣八歲，所以無兒無女，亦無指定承繼人，不過佢死之前拎住一個椰子同五個銀仔，根據呢啲線索，搵到泰格巴哈杜爾接任第九代祖師，期間旁遮普因為政府宗教政策，對伊斯蘭教以外嘅宗教壓迫，原本只係針對印度教，後來連錫克教都波及埋，泰格巴哈杜爾畀人捉去逼改信伊斯蘭教，但佢死都唔肯，結果畀人斬頭，成為第二個殉教嘅祖師。
泰格巴哈杜爾死咗之後，由佢九歲個仔戈德賓辛格接任成為第十代祖師，之後佢曾經領導錫克教軍隊，打贏過好多場仗，1699年佢頒布法令，成立一個叫「卡爾沙」嘅軍事教團，其間創立咗5K制度，不過佢一生花最多時間喺整理聖典，最後編咗成套《阿底格特》出嚟，宣佈祖師傳到佢就唔再傳，以後《阿底格蘭特》就係十世祖師象徵，最後佢喺1708年10月7號死。
錫克教出自印度教，所以亦有輪迴之說，即係話，今世做好事，下世會有好報，今世做壞事，下世會有惡報。一定要積德行善，下世先有機會修行成人。人有自由意志去決定做好事定壞事，但因為有摩耶阻住，所以睇唔到真理，無辦法認識神，摩耶即係「幻覺」噉解，只有通過祖師嘅教導，先可以突破呢啲幻覺，達到天人合一境界。
錫克教最重要嘅聖典係《阿底格蘭特》，又或者叫做《格蘭特沙哈布》，阿底格蘭特意思係「原初經典」，由五世祖師阿爾瓊在位嗰陣開始編，最後由十世祖師戈德賓辛格完成。呢本嘢內容乜都有，主要係講錫克教教義，每一世祖師寫嘅讚歌，總共夾埋有3384 首讚歌，15575 詩節。
公社即係卡爾沙，意思即係純潔，指嘅係國土。卡爾沙由第十世祖師戈德賓辛格設立，之前錫克教以教區組織，即係每個區有一個教主，但後來啲教主慢慢權力越嚟越大，有啲重威脅到祖師嘅權威，於是戈德賓辛格就以卡爾沙取代教區制，跟住又定五種教規，叫做「5K制」。
集體就餐係錫克教一大特式，由第三世祖師阿瑪爾定出嚟，佢原意係打破印度傳統嘅種姓隔離制度而嚟，種姓隔離制度係將人分成唔同階層，然後每一種人都唔可以一齊。錫克教因為反對呢種制度，所以搞呢個集體就餐制，唔理乜嘢人，有乜嘢宗教背景，都走埋一齊食飯，三世祖師阿瑪爾重試過請到皇帝同平民一齊食飯。
錫克教徒以印度旁遮普嘅旁遮普人為主，因為宗教而變成一個民族，叫錫克人。錫克人亦最多喺印度旁遮普地區，但亦有分佈喺全世界唔同地區。由於錫克教尚武嘅傳統，錫克人好多都鍾意入軍隊做軍人，印度軍隊入面佔大半都係錫克人，而喺分佈喺其他國家嘅錫克人，都係傾向於搵返類似嘅工作，例如軍隊或者保安之類。
錫克人認為身體係神嘅創造，所以唔會飛髮，留到頭髮長一長，出街時捲埋一個蛇餅，然後用布包實，即係廣東話俗稱叫「包頭」，行出街一認就認到，同時亦留到滿面鬍鬚。錫克女人都鍾意着一種叫旁遮普服嘅傳統服裝。錫克人道德觀念同自律性都好強，平時都好有禮貌。
印度獨立之後，錫克人諗住旁遮普可以有一個獨立自治邦，有自己一個錫克教地區，點知當時尼魯赫政府大隻講唔算數，令錫克人開始產生民族主義思想，爭取一個自治邦成為錫克教宗教領袖嘅一個主要議題，由於太多參與政治鬥爭運動，所以喺教義同宗教理論上都無乜嘢搞過。
1970年代旁遮普地區喺農業經濟發展上面快速成長，即所謂「綠色革命」，旁遮普生產高級糧品佔全印度幾乎一半，令旁遮普得到一個外號叫「印度糧倉」，由於經濟地位提高咗，自治嘅要求又成為議題，1973年通過「阿南德普爾決議」，將旁遮普語地區劃做一個「旁遮普邦」，但政府遲遲都唔肯落實，就算發動過好多遊行示威，政府都係用強硬手段拉人封艇。
結果搞到部份錫克人開始激進，重開始出現以恐怖手段爭取獨立，暗殺、爆炸、搶劫等，令旁遮普治安變差，呢啲組織之中，以賓特蘭瓦爾嘅組織最大，呢班人主要匿喺金廟入面。之後印度政府發動「藍星行動」，衝入錫克教認為最神聖嘅金廟入面拉人，期間對金廟造成好多破壞，令鍚克教同印度教結怨，開始發生好多教派仇殺。
錫克教有自己獨特文化同節日，不過由於錫克教係由印度教演變出嚟，所以有啲節日都係喺印度教度嚟，同埋以印度曆計，例如燈節同灑紅節都係印度教節日。另外，祖師誕辰係錫克教最主要節日，其中以創教祖師納那克誕辰同第十世祖師戈德賓辛格誕辰最大件事。
金廟係錫克教第三世祖師阿瑪爾收咗皇帝賜畀佢一大笪地而開始起，之後交咗畀第四世祖師拉姆接手起，但未起好就死咗，由第五世祖師阿爾瓊接手後終於喺1601年起好。到1802年辛格國王派人將寺頂鋪金，之後就變成金廟。
香港錫克廟，又叫灣仔錫克廟、灣仔錫克教廟、皇后大道東錫克廟，係香港嘅錫克教廟，1901年開始用，1938年同2003年都做過改建同加建，喺香港島灣仔皇后大道東371號，1990年被列爲三級歷史建築，2010年5月17號改列爲二級歷史建築。
中國神話係通過口耳相傳或者書面文字記載等各種形式，響中國流傳響寓言、小說、宗教、舞蹈、戲曲裡面嘅嘢，被認為係中華文化同中國歷史嘅瑰寶。某程度上，有啲神話會被當做歷史真實嘅一部份，最早嘅文字記載可以響《山海經》、《水經注》、《尚書》、《史記》、《禮記》、《楚辭》、《呂氏春秋》、《國語》、《左傳》、《淮南子》等古典書度搵到。
由李淵喺618年建立嘅大唐嘅一個特點係佛教開始興盛，同獨專儒術嘅漢朝形成對比。大唐對佛教嘅重視亦都反映喺其他方面，大唐派咗好多使者－例如係唐三藏－遠赴天竺學佛，呢啲使者仲將由印度嗰度學到嘅第啲知識傳返過去中土，令到大唐建築受印度建築影響，形成咗一套同打前嘅朝代嘅建築截然不同嘅一套風格。
喺風格上，唐朝建築嘅特徵係氣魄宏偉、嚴整開朗、舒展樸實、色調簡潔明快。唐朝建築好多時都規模宏大而且有住好嚴整嘅規劃，亦都開始成熟噉運用建築群嘅整體規劃。唐朝建築善於大量噉使用木做料，而啲佛塔就主要用磚石嚟起。
佢嗰親表弟隋煬帝楊廣好重用李淵，喺山西太原留守，之但係隋朝地方大亂嗰陣，李淵自己喺太原起兵作反。佢由太原一路打到長安，前後用唔到一年時間。李淵立咗代王楊侑做皇帝，但無耐佢又命令楊侑將帝位傳畀佢，建立大唐。
史書通常寫到李淵好無能，但實際上佢建立大唐嘅時候都做咗好多嘢。啱啱建立唐朝佢就派個仔李世民統一中原，而佢又將隋朝嘅制度繼承落去，只係佢無採用到隋煬帝嘅律例。所以李淵對李世民「貞觀之治」打下咗好重要嘅基礎。
鑽石山之英文名係Diamond Hill，實情呢處無鑽石，個名嘅來源眾說紛芸。座山未有任何人工之前，英國人得新九龍嘅地圖，已有註有Diamond Hill。由於有元嶺村，可能土名叫元嶺，卽係圓嶺，因其形而來。
奈良鹿一向視為「天然國寶」、「神嘅使者」，喺過去嘅一千年，係唔可以捕殺同侵犯，自1957年奈良鹿俾日本政府定為「天然紀念物」，奈良公園係奈良鹿嘅主要棲息地，啲鹿亦可以四圍走，但係會破壞農田同食農作物，影響收成，喺2016年鹿群搞到奈良地區農業損失達到一年六十億日本紙。
何氏大宗祠，堂號留耕，喺廣東番禺沙灣鎮北村承芳里，佔地3334.25平方，係沙灣何氏家族嘅始祖祠堂，亦係番禺四大祠堂之首，響元朝至元乙亥年起嘅，明朝、清朝一直都有重修。1989年，成為省級文物保護單位。
祠堂元朝至元乙亥年起。元朝末年被官兵燒咗，到明朝洪武二十六年重新起過。到咗正統五年，又拆咗佢，再將佢起大啲。清朝康熙三年，朝廷實施「禁海」政策，命令沿海居民向大陸方向遷五十里。由於祠堂近海，當時嘅人遵循皇帝命令，拆到無剩，變咗廢墟。
宗祠坐北向南，平面成個長方形，地勢北邊高南邊低。從南到北，依次係影壁、旗竿夾群、大池塘、大天街、頭門、細天井、儀門、大天井同東西廊、廡廊、月臺、拜庭、象賢堂、天井同東西廊、留耕堂。頭門兩側嘅鐘鼓樓後面，重有好似祠堂咁長嘅襯祠。
第一踏係頭門，面闊五間23.35米，進深兩間9.73米。博古灰塑瓦脊。兩側係高出一米嘅包臺，有排柱，分別係六條八角嘅石簷柱同六條圓木內柱，佢哋共同組成宏偉嘅正門。東西兩邊各有鐘鼓樓。正門前簷嘅簷口樑，木雕好鬼精緻。
第二踏儀門，係八柱三間三樓石牌坊，面闊11.10米，進深3.90米。佔地43.29平方。由前後各四棟方形白石柱組成，分出三個門口，牌坊起響有六個梯級嘅底座上高。左右間鑲紅白二石雲紋鳥獸透雕，明間橫樑高啲，上面托住六組木構如意斗栱，層層飄出，四面簷牙高挑。
坊頂係歇山頂灰塑脊。明間樓灰脊塑有條個頭四圍望、個尾又彎嘅龍，形制獨特。牌坊正面明間額刻住「詩書世澤」四個行書字，上款刻住「康熙丙申蒲月吉旦重修」，下款刻住「翰林國史檢討古岡陳獻章書」，係重修嗰時複製重刻嘅。
第四踏大堂象賢堂，面闊五間24.78米，進深三間16米。山牆由蠔殼砌成，屋頂由前後兩座硬山頂勾連搭。灰脊兩邊灰塑鼇魚。屋頂有橫向四列、縱向七列計埋有二十八碌巨柱撐住。上面係多到數唔到嘅樑額，都係啲花草鳥獸雲紋木雕，同前門嘅木雕有異曲同工之妙。
從東西廊上三個石級，係第五踏後寢留耕堂。面闊五間24.78米，進深四間14.60米，面積303.39平方。「留耕堂」橫匾，黑邊白底黑字，有題款「康熙丙戍仲冬吉旦重修」，下款題「翰林國史檢討古崗陳獻章書」，書勢飛逸，係用長鋒羊毛筆寫嘅行書。
鑊耳牆係嶺南建築傳統民居嘅一種山牆，有呢種山牆嘅屋叫鑊耳屋係嶺南建築傳統民居嘅代表。多數用青磚、石柱、同石板砌出嚟，外牆有啲花同雀仔嘅圖案，因為佢哋埲山牆形狀似鑊耳，所以亦叫做「鑊耳屋」。嶺南北部嘅客家地區興嗌佢做「雲牆」或者係「茶壺環」。
鑊耳牆好似大明嗰啲官帽嘅兩隻耳仔，有「獨佔鰲頭」咁嘅意思，淨係得有功名嘅鄉村先至有資格用，所以亦都係嗰時啲人家境殷實嘅象徵。鑊耳屋用嘅材料好講究，而且造工精細。例如係鑊耳屋用嘅青磚，以打磨嘅水磨青磚為上乘，如果唔係有啲錢嘅人家，係用唔起住唔起嘅。
由正面睇兩埲高聳嘅牆呈鑊耳咁嘅形狀，由側面睇就似個「凸」字，睇得出嗰時珠三角古居民嘅建築風格。當時嘅順德重有一種以蠔殼砌牆嘅居屋，而嗰頭間唔中亦都有啲用蠔殼代替青磚起嘅鑊耳屋－廣州海珠區嘅黃埔古港同小洲村就有啲咁嘅建築物。
包浩斯係1920至30年代喺德國一間現代藝術學校，包浩斯理念係銳意探索、改革同創新，結果造成對現代主義藝術風格有關鍵性影響，亦令「包浩斯」呢個名變成咗現代主義同現代藝術一個象徵，而影響力到而家仍然存在。
Bauhaus呢個名係由沃爾特格羅佩斯起，呢個名入面 Bau喺德文以名詞字面意思係建築，但實際上仲可以有其他含意，中世紀泥水佬、建築工人同裝修佬有個行會叫 Bauhutten，Bauen 又有另一層意思解「種植嘅嘢」，亦講出包浩斯理念，就係傳播同培育，另外就係結合工匠同藝術。
法蘭克·洛伊·賴特係20世紀前半期最有影響嘅建築師之一，設計咗超過1000個建築設計、其中完成咗約500棟建築。賴特相信建築嘅設計應該達到人類同環境之間嘅和諧，一套叫做「有機建築」嘅哲學。有機建築最佳嘅實例係賴特所設計嘅落水山莊，曾被稱許做「美國史上最偉大嘅建築物」。
喺賴特超過70年嘅建築師生涯入面，設計咗一系列各式建築，包括辦公室、教堂、摩天大樓、旅館同博物館，另外重包含好多室內物品嘅設計，好似傢俱、花窗玻璃。賴特一生作咗二十本書同好多文章，並且係一位受歡迎嘅講者。
其實廣州周大福金融中心比廣州國際金融中心會高咗成92.49m，係因為開發商喺度鬥攞地盤而搞出嚟。喺2008年7月份，嗰時嘅廣州市國土房管局、廣州市規劃局、廣州市建委同埋廣州市外經貿局聯合召開東塔招標答疑會，而入面嘅規劃局啲人就話東塔冇高過440米就得。
蓮花，又叫荷花或芙蓉，簡稱蓮或荷，係蓮科蓮屬嘅一樖長年水生草本植物。另外，佢唔單止啲核重係世界上最長壽嘅核嘅同時，甚至俾植物學家稱為自然界嘅「活化石」。原產地喺中國種荷花喺中國已經有成3000幾年嘅歷史，而家喺中國嘅邊個地區都可以見到佢。
佢嘅地下莖喺湖或水塘底入面啲泥度橫行，而因為型態似鞭，所以又叫「蓮鞭」。而蓮鞭嘅頂分咗幾橛出嚟，喺夏天到秋天期間，蓮鞭會深入塘泥，逐漸漲大成所謂嘅「蓮藕」。喺蓮鞭嗰幾橛度成日出鬚根而束喺湖底，跟住所生出嘅葉同花莖挺立喺水面，型態優美。
蓮花嘅核生日生喺漲大咗嘅花托盤嗰度，嗰啲成日俾人話成「蓮子」，由於佢啲核俾硬殼保護咗，所以埋喺地底成幾個世紀都唔爛得。據歷史記載，喺中國遼寧省新金縣嗰度挖咗成批大概係2000幾年前嘅古蓮核。後嚟經過咗一系列嘅培養之後，有96%嘅蓮花核都發咗芽。
喺澳門嘅傳統文化嚟睇，從古至今就有「蓮花寶地」同「蓮花福地」嘅嘢，包括唔少嘅文人同墨客都話呢度係片福地，加上澳門人本身亦都中意蓮花，所以喺1999年12月20號澳門主權移交之後，澳門嘅法律規定澳門特別行政區嘅區旗同區徽嘅撈稿就用咗蓮花嘅樣，話清澳門人成日都鍾意蓮花噉解。
北京國家體育場，又嗌鳥巢，係中國北京一體育場，亦係2008年夏季奧林匹克運動會嘅比賽主場館，喺朝陽區嘅奧林匹克公園入面，開幕同閉幕典禮都會喺呢度搞。場館設計係喺2002年經過北京市規劃委員會所搞嘅一個全球性招標而嚟，由瑞士建築師赫爾佐格和德梅隆同北京建築設計研究院合作設計嘅「鳥巢」贏咗而落實興建。
喺1860年同1900年天壇先後俾英法聯軍同八國聯軍佔據，佢哋將差唔多全部嘅陳設同祭器都攞走晒。八國聯軍重將司令部設喺嗰度，重喺圜丘壇上整枝大炮，對住紫禁城。中華民國成立之後，除咗袁世凱登基之外，天壇就冇再做祭祀活動。
1955年8月，香港政府為應付市民對公共房屋嘅需求，計劃響李鄭屋村起徙置大廈。當建築工人喺8月9號進行夷平山坡時，無意發現咗一個東漢墓穴。香港大學中文系系主任林仰山教授於是帶學生前往研究發掘。據當年嘅老街坊回憶，響漢墓正式出土前，曾經有建築工人用外衣包住古物運離現場。
參考咗林仰山等考古學家評估後，市政局加建咗鋼筋水泥硬殼，以保護漢墓免受風雨侵蝕。漢墓響1957年由市政局接管及開放畀公眾參觀，墓裏面嘅出土文物都陳列響漢墓旁嘅展覽館內。1988年12月，李鄭屋漢墓被列為香港法定古蹟。
由2005年1月起，為紀念漢墓出土50週年，康樂及文化事務署進行一系列嘅復修工程，包括響墓室頂部加建一個用鐵氟龍物料製成嘅天幕，防止雨水造成嘅滲漏，減低被侵蝕嘅機會，耗資達100萬港元。墓室過去都冇採取過任何措施去保護佢，響1970年代香港嘅教科書所見，當時嘅墓室外圍亦只係一個生滿草嘅小山坡。
根據考古學家響發掘古墓時嘅周圍環境推斷，漢墓起嗰時佢係響海邊，但而家博物館所在嘅山腳處已離開海岸非常遠。即使扣除歷年因填海而增加嘅土地，亦可以察覺到從東漢到清末嘅1800年間，從珠江帶來嘅沙泥沉積落嚟嘅結果。
漢墓而家已成為康樂及文化事務署嘅一間博物館。由於需要穩定漢墓裏面嘅溫度同濕度，墓室並唔對外開放，但參觀者可透過裝嵌響羨道門口嘅玻璃牆窺探墓室裏面，參觀者亦可以睇埋漢墓旁邊嘅展覽館，除咗展出從漢墓出土嘅陶器同青銅器之外，重設有「李鄭屋漢墓」同「華南漢文化」兩個展覽，介紹漢墓嘅地理環境、墓室結構同發現經過，以及漢朝時期嘅嶺南文化。
元朗一帶，地理環境以前同家下好唔同。古時元朗係汪洋一片，元朗舊墟一帶都係島。舊墟南便個地方叫大樹，即係家下十八鄉大旗嶺大樹下，係水上人，即係蜑家人嘅艇聚埋一氣嘅海灣。佢哋重響處起咗間天后廟，即係大樹下天后廟。
元朗原本係指家下元朗舊墟一帶。由一個墟發展而來。香港全境曾經響大清中期受遷界令打擊，人口大減。1668年，即係康熙七年，大清皇帝愛新覺羅玄燁准村民返屋企。之後一年，1669年，即係康熙八年，錦田進士鄧文蔚封咗地開墟。
佢就搬咗響原本響大橋墩嘅大橋墩墟到圓蓢，呢件事亦都寫咗響舊墟天后廟《重修天后古廟碑》，『清康熙八年大橋墩市場改遷元朗』。塊碑係1856年，即係大清咸豐六年，愛新覺羅奕詝做皇帝嗰時立嘅。因為搬到元朗，亦都改名做圓蓢墟，後尾變做圓朗墟，最尾寫成變咗元朗墟，亦即喺元朗舊墟。
到咗1899年，英國人接收新界，元朗成為香港一部分。英軍無耐就開始起青山道，將元朗同九龍打通，方便統治之餘，亦都改變咗新界經濟面貌。響呢個時候，因為元朗墟唔夠用，亦都有鄉民嫌錦田人收租收得貴，就響1915年青山道附近，就係家下青山公路同合益街一帶，另開新墟，叫元朗新墟。
因為經濟同政治中心都響元朗新墟一帶，所以呢度亦變得越來越大，人口越來越多。香港政府亦都介入呢度嘅發展，好多公共設施都起響元朗。墟市呢個形式亦都慢慢淘汰。1972年政府將元朗規劃做衞星城市。1982年再將元朗加埋屏山同附近地方連埋規劃做元朗新市鎮。
棚屋起源喺 18 世紀至 19 世紀，已經有成百幾二百年歷史，係嗰頭嗰啲蜑家人漁民發明嘅。因為漁船上面可以用嚟住嘅空間唔多，而蜑家人唔習慣喺陸地上面住，所以就喺岸邊嘅海床上面搭啲棚屋。大澳一涌同二涌嗰柞棚屋有百幾年歷史，而新基棚屋區就由 1920 年代開始慢慢形成。
大澳有名佢叫「香港威尼斯」。大澳響離島上面，離嘈雜嘅市區好遠，冇點俾都市化影響，所以重保留咗早期香港嘅漁村風貌。大澳風景好靚，水道上面嘅高架屋──棚屋，就係漁民嘅屋企。河、涌好有秩序咁穿插響一排排嘅古老棚屋建築群裏面，烘托出一種好特別嘅漁鄉風情。
個島本來有條細漁村，只係有艇同街渡到。直到1990年代，香港政府推出玫瑰園計劃，就去咗一條8號幹線，由市區連去新香港國際機場。呢條路就經過馬灣，跟住就有一啲發展喇。今時今日，個島一啲部份係私人屋苑珀麗灣。
衙前圍，亦稱衙前圍村，亦叫衙前、衙前圍鄉、慶有餘，係香港一地，亦係一村，喺新九龍，地介九龍寨城同蒲崗之間。家下村畀東頭邨包圍，係九龍古村，面臨湮沒。其西南係九龍寨城，南係城南，東北過涌係隔坑，遠啲係蒲崗，北係石鼓壟，西北係打鼓嶺。
一九八二年始，香港地產商長江實業，逐一收購村屋，但部分居民不肯遷出，村有歷史價值，應予保留。此後，公司買百年古屋，一一拆毀，村內遂有空地仔，僅包以鐵皮。古屋乃排屋，屋屋互倚，互相支撐，以保持平衡。一屋拆，另一屋就不穩。
地區人士早喺二十世紀八九十年代，要求政府研究衙前古物。一九九九年十一月，古物諮詢委員會，支持政府拆建衙前圍，交畀土地發展公司重建，委員會多次視察，村內房屋，好多已經重建，城牆、護城河同吊橋，亦早已失。
不過，英國史學家夏思義，九龍只留低咗兩處古村，一為侯王廟，一爲衙前圍，呢條係市區最後一條圍村。雖然衙前圍無靚樓，屋細路窄，正正咁要保留，留低英國佔領九龍前，該區原本面貌。二零零一年八月，黃大仙區議會以保留古蹟為由，反對重建，要求古物諮詢委員會重新檢討，但委員會重申村內九成以上屋宇，非並非原有，毋須整條保留，只建議留天后宮古廟及牌坊。
2006年10月，原有一百廿五間屋，有卅幾戶未賣，餘低畀長江實業同港府收購。前村長吳九，多年來拒絕賣屋，最終亦以二百二十萬元賣畀長江實業，無耐二零零五年十二月病死。現時，地產商長江實業，有衙前八成業權。
自一七二六年起，衙前圍十年一次太平清醮。全盛時期，該醮會由七村合辦，有神功戲、巡遊、拜神，全村齋戒，巡遊由新蒲崗一直遊到土瓜灣木廠街，一度係九龍大典。一九九六年第廿八屆醮會，當時居民籌得約七十萬港元，多項傳統仍得以保留。
二零零六年，第廿九屆，因拆卸在即，一度決定停辦醮會，後尾重建一再拖延，居民遂決定在十二月九號打醮兩日，係咁多年來最細。大會舉辦舞龍及齋菜，至於神功戲、唸經等醮會傳統，統統唔做，嗰陣時啲村民都以為係最後一次搞。
二零一六年，第三十屆，經多方努力卒之搞成。舊陣時打醮喺村口慶有餘牌樓前邊搭棚，第三十屆嗰陣衙前圍嘅村民都搬走晒，條村都被市建局圍封埋，所以搬咗入至德公立學校個禮堂同操場搞。仲要同市建局申請先可以提早喺村內搞上頭表、二表及三表等嘅儀式。
愈喬二公祠係喺香港新界元朗屏山鄧氏宗祠嘅南面，坑頭村同坑尾村之間，係由鄧族第十一世祖鄧世賢同鄧世昭兩兄弟喺16世紀初起嘅，至今已超過500年歷史，係屏山文物徑嘅重點文物之一，喺2001年12月14號被評為香港法定古蹟。
曾大屋，正名叫山下圍或者山廈圍，係香港沙田一圍。響博康邨南面。呢條村係1867年起好，係條姓曾嘅村，所以叫曾大屋，又或者曾氏大屋，曾家大屋。村民係客家人，開村祖係曾貫萬。喺2009年12月18號被評為香港一級歷史建築。
上海街，原稱差館街，係香港一街，喺九龍半島西部，貫通官涌、油蔴地、旺角嘴、旺角等地，係九龍年份古老嘅街，曾銜經係九龍去新界要道。今日顯得古舊，畀彌敦道取而代之。原稱差館街，皆因舊時油蔴地差館，設喺條街同公眾四方街口。
雷生春係香港一棟唐樓，喺九龍旺角荔枝角道119號，近塘尾道交界，1931年起好，由雷亮家族起，2000年捐畀政府搞活化，最終由香港浸會大學中醫藥學院投得，2012年完成活化開設雷生春堂。建築物2022年做咗香港法定古蹟。
聖神修院響香港黃竹坑惠福道6號，原址係響1931年創辦嘅華南總修院。華南總修院響香港日治時期曾一度停辦，復辦後又因中國政權變更，華南地區冇修士嚟而停辦。天主教傳信部喺1964年將為華南總修院移交畀香港教區管理。
舊灣仔警署係香港舊時一座警署，喺灣仔告士打道123號，近菲林明道，1932年起好，1992年被列入香港三級歷史建築，2009年升級香港二級歷史建築，2010年警署搬走，但依然由香港警務處用做辦公地方。
填海後，政府原本計劃起廿四棟徙置屋，後尾改為起兩座八層高同九座十五層高嘅徙置大廈。最尾都係決定喺度起設備好啲嘅政府廉租屋，政府喺呢度起咗八棟新式政府廉租屋大廈，每座高十五層。邨入面有三所標準小學同埋兩個標準街市。
其實，元州街邨嘅元州，原本寫做元洲，係形容填海前嘅島仔，所以原本元州街邨嘅州字係用洲。因為附近有幾條街都有州字洲字，後來元州街個名有時都會寫錯做州縣嘅州。不過，後來連屋邨名都改埋元州邨，正式取代咗「洲」。
直至1994年，條邨開始重建，第一、二、三同埋第八座係第一期重建，喺1994年3月俾人拆咗，即第一、三期重建。而淨低嗰第四到第七座，就係第二、四期重建，喺2000年2月俾人拆咗，第二期嘅居民大部分都安置到1999年新起嘅樓宇－元盛樓、元豐樓同埋元泰樓，條邨亦正式改名做元州邨。
第二期同第四期重建樓已經喺2008年8月入伙，係元禧、元雅、元智、元樂同元健，而起嘅樓會用嚟安置因為部份受蘇屋邨重建計劃一期影響嘅居民。除此之外，第五期重建樓喺2012年2月入伙，而起嘅樓會用嚟安置受蘇屋邨重建計劃二期影響嘅居民。
中環廣場係香港一座摩天大廈，喺香港島灣仔港灣道18號。樓高374米，地面有78層，係現今香港第三高嘅樓，亦係世界全第二十高嘅樓。1992年起好嗰陣，係亞洲同香港最高嘅建築物。呢個亞洲紀錄喺1996年先至俾深圳信興廣場打破咗，而香港紀錄就去到2003年先至俾國際金融中心二期打破咗。
由香港時間下晝6點到第二朝6點，大廈都會着頂樓嘅四格顏色燈光時計組合，以3個字做一個單位，畀大眾睇到當時大概嘅時間。佢變色嘅方法，係每3個字，由上到下逐格換咗上一粒鐘顯示嘅顏色。變色之前5秒，成組燈光都會閃，代表時間喺閃燈之後將會改變。
喺廿世紀頭嘅西方世界，建築學界開始唔妥成日都淨係復興舊建築風格，亦都開始唔鍾意巴洛克或者哥德嗰啲勁用裝飾嘅風格，於是產生咗一系列新嘅思想，掀起咗現代建築嘅風潮。當中德國喺 1907 年建立嘅德意志工藝聯盟同埋喺 1919 年建立嘅包浩斯學派尤其令人注目，佢哋重新界定建築學，將建築學視為藝術、工藝、同科技嘅終極結合。
初頭嗰陣，現代建築係一套哲學同美學嘅運動，而喺一戰打後，現代建築師開始諗咗一套完整嘅風格應付戰後嘅新社經秩序，集中於應對中產階層同基層嘅需要，而唔係好似舊時啲建築師噉一味用有歷史性嘅風格嚟迎合貴族階層嘅需要。
香港文物探知館位處九龍公園裏面，前身係起喺大概1910年嘅前威菲路軍營S61同S62座。政府喺1967年收歸呢片軍事用地，用嚟做文娛康樂用途。自1983年開始，呢兩座建築物用嚟做香港歷史博物館嘅臨時館址，直至1998年啟用尖沙咀東部嘅新館為止。
紙皮，又叫瓦通紙或瓦坑紙，係一種常用嘅包裝材料，由好多層紙組成，幾張平嘅紙黐埋一齊，再同折成波浪形嘅紙黐埋，噉樣一層平一層波浪形噉黐幾層，就得到紙皮。通常見到嘅紙皮係黃色嘅。佢比木要輕，又夠硬，兼夾容易剪開，而且又唔貴，所以好多人用佢。
中環街市，香港古蹟之一，喺中環，屋宇樓高三層，分地下、一樓同二樓，原本做開街市，後尾地下同一樓廢置多年，如今化身商場，食肆為主。古物古蹟辦事處評為三級歷史建築，香港現存唯一全座完整包浩斯建築風格。英文名Central Market。
中環今日商業佔大部份，然而舊時大街小巷，都有好多居民住喺度，故此設立街市。未有依棟街市之前，中環已經有街市。一九三九年落成開張，原為市政局經營，市政局廢局後，街市二〇〇三年廢置，打算拆咗佢。後尾古蹟考慮後，並無結論，二樓仍有舖頭營業。
鑽油台經常涉及環保爭議，因為燒化石燃料牽涉到氣候變化嘅問題，鑽油嘅過程又會影響油田附近嘅自然環境。最膾炙人口嘅例子係2010年墨西哥灣漏油事故，呢單嘢搞到墨西哥灣嚴重受污染，死咗好多海鳥、海魚等野生動物，令到公眾對石油開採業越嚟越反感。
碼頭、渡頭、埠頭，水中用椿柱撐起臺或屋宇，船泊上落，水流在底，暢通無阻，其形有時似橋，又叫橋。英文稱此類為pier。若然實底碼頭，英文叫quay，密椿碼頭叫wharf。此兩者檔水，容易積泥，而椿柱碼頭就唔會。
因為房地產咁重要，房地產嘅相關課題自然引起咗唔少經濟學同金融學工作者嘅關注。呢啲工作者會剖析房地產市場嘅運作，想解答「要點樣預測房地產市場嘅變動」同埋「要用乜政策先可以有效噉管控房地產市場」等嘅問題。
每台相機都影到 3D 世界嘅 2D 圖像。噉樣嘅從 3D 到 2D 嘅轉換喊做透視投影，係攞針孔相機模型嚟描述。建模好多時係透過啲射線係從某相機發出而且穿過佢個焦點中心嘅嚟做投影。每條發出嘅光線對應圖像嗰度嘅一粒點。
戥使用二維CCD嘅傳統frame相機唔同，推掃式相機採用一維CCD陣列來產生又長又連續嘅圖像帶，叫做「圖像地毯」。呢種傳感器嘅對極幾何形狀戥針孔投影相機嘅極線幾何形狀完全唔同。首先，推掃式傳感器嘅對極線唔係直線，而係雙曲線。
原子質量係指某一個特定同位素嘅質量。佢係一個原子入面質子、中子同埋電子嘅質量。因為好多元素都有超過一種同位素，所以元素表入面嘅原子質量係會以唔同同位素喺大自然嘅比例再乘番佢哋嘅質量計番平均數，所以亦叫做平均原子質量。
起初，原子質量定義係以最輕嘅原子氫作為1.00，1820年，英國化學家威廉·普留特假設每一種元素嘅原子質量都係氫原子質量嘅倍數。但係瑞典化學家楊斯·雅各·白謝遼斯之後證明就算係約數，個假設都係唔啱。例如氯嘅原子質量大約喺兩個氫原子重量嘅倍數之間。
石青，亦叫藍銅礦，礦一種，寶石一種，色料一種。石青屬碳酸銅礦物一類，化學式Cu₃₂₂。色青，可產銅，研碎亦可以做色料。水墨畫叫丹青，青就指石青。礦多喺銅礦風化帶，石青多數同石綠相伴，按石綠亦名孔雀石。
硝酸鋇常用於製造含有BaO的材料。喺軍事方面，硝酸鋇曾經用喺製造爆炸物Baratol，Baratol由硝酸鋇、TNT同粘合劑組成。由於硝酸鋇密度高，Baratol亦非常之密集。硝酸鋇同鋁粉混合後可以製成閃光粉，有高度爆炸性。
硫酸鋅係無色或白色斜方晶體或粉末，易溶喺水，水溶液酸嘅，溶喺甘油，但毋溶喺乙醇。純硫酸鋅在空氣擺得耐毋會變黃，擺乾燥空氣度會風化失水變白色粉末。佢有幾種水合物，喺0至39℃同水相平衡嘅穩定水合物係ZnSO₄·7H₂O，39至60℃係ZnSO₄·6H₂O，60至100℃就係ZnSO₄·H₂O。
電負度係一個化學性質，即係某原子或者官能團吸引電子，將自己變成負離子嘅能力。一個原子嘅電負度係由佢嘅原子系數同埋價電子同核子嘅距離影響。電負度越高，個元素或者化合物就越易吸引電子。呢樣嘢係Linus Pauling喺1932年提出，佢可以用來預測其他化學性質。
我哋可以用渠去判斷溶液入面唔同金屬離子會唔會置換對方。例如放一塊鋅落硫酸銅溶液，點知鋅會唔會置換出銅？可以去睇下活性序，鋅前過銅，所以活性高過銅。喺失去電子方面，鋅易過銅，會置換出銅，形成硫酸鋅同銅。
煎係種煮食方法，指用鑊將少少油加熱，再放嘢食落去整熟佢。表面會變成金黃色乃至微煳。由於加熱後，煮食油嘅溫度高過比用水煮嘅溫度，因此煎嘢食嘅時間通常都短啲。煎出來嘅嘢食味道亦會比水煮嘅甘香可口。餃子、煙肉、鷄蛋、廣東年糕等嘢食都係成日用煎來烹調嘅嘢食。
果占係一種以生果同糖整成、杰撻撻嘅醬。果占嘅占係音譯英文 Jam。果占杰撻撻係因為果膠，多數用嚟搽麵包或多士，常用嘅生果有士多啤梨、藍啤梨、橙、蘋果、紅加侖子、菇時啤梨、黑加侖子。而高糖份可以令果占躉得耐啲，唔易壞。